Yesu Ta Teji Nɔ Kɛmiiya Yerusalem | Biblia Mli Sane\nBENI etsa shwilafoi nibalɔi enyɔ lɛ sɛɛ lɛ, etsɛɛɛ kɛkɛ ni Yesu ba akrowa bibioo ko mli yɛ Yerusalem masɛi. Ekɛɛ ekaselɔi lɛ ateŋ mɛi enyɔ akɛ: ‘Nyɛyaa akrowa lɛ, ni nyɛbaana teji oblayoo ko. Nyɛfɛnea lɛ ni nyɛkɛbahaa mi.’\nBeni akɛ teji lɛ baha lɛ lɛ, Yesu ta enɔ. Kɛkɛ ni eta enɔ kɛtee Yerusalem ni bɛŋkɛ jɛmɛ lɛ. Beni ebɛŋkɛ maŋtiase lɛ, asafo babaoo ko je kpo ni amɛkɛ lɛ bakpe. Amɛteaŋ mɛi pii jie amɛtadei ni amɛkɛshwie shikpɔŋ yɛ gbɛ lɛ nɔ. Mɛi krokomɛi hu folɔ tɛŋ bɛlɛoi. Amɛkɛ enɛɛmɛi hu shwie gbɛ lɛ nɔ, ni amɛbolɔ akɛ: ‘Nyɔŋmɔ ajɔɔ maŋtsɛ ni baa yɛ Yehowa gbɛi amli lɛ!’\nBe ko ni eho lɛ, maŋtsɛmɛi heei ni awoɔ amɛ yɛ Israel lɛ taraa teji oblayoo nɔ kɛyaa Yerusalem ni amɛkɛ amɛhe yatsɔɔ maŋbii lɛ. No ji nɔ ni Yesu feɔ lɛ. Ni gbɔmɛi nɛɛ miitsɔɔ akɛ amɛmiisumɔ ni Yesu aye amɛnɔ maŋtsɛ. Shi jeee gbɔmɛi lɛ fɛɛ sumɔɔ lɛ. Wɔbaanyɛ wɔna enɛ yɛ nɔ ni ba beni Yesu tee sɔlemɔwe lɛ mli lɛ.\nYesu tsa mɛi ni eshwila kɛ obubuafoi yɛ sɔlemɔwe lɛ. Beni gbekɛbii bibii lɛ na enɛ lɛ, amɛbolɔ kɛjie Yesu yi. Shi enɛ ha osɔfoi lɛ amli fu waa, ni amɛkɛɛ Yesu akɛ: ‘Ani oonu nɔ ni gbekɛbii lɛ kɛɔ lɛ?’\nYesu here nɔ akɛ: ‘Hɛɛ, miinu. Ani nyɛkaneko kɛjɛko Biblia lɛ mli dã akɛ: “Abifabii kɛ fufɔbii anaa ni Nyɔŋmɔ esaa yijiemɔ eto yɛ?”’ No hewɔ lɛ gbekɛbii lɛ tee nɔ amɛjie Nyɔŋmɔ maŋtsɛ lɛ yi.\nWɔmiisumɔ ni wɔfee tamɔ nakai gbekɛbii lɛ, aloo jeee nakai? Ekolɛ mɛi komɛi baabɔ mɔdɛŋ ni amɛtsĩ wɔnaa ni wɔkawie Nyɔŋmɔ maŋtsɛyeli lɛ he. Shi wɔbaaya nɔ wɔgba naakpɛɛ nibii ni Yesu baafee aha gbɔmɛi lɛ wɔtsɔɔ mɛi krokomɛi.\nBeni Yesu yɔɔ shikpɔŋ lɛ nɔ lɛ, no mli lɛ be shɛko kɛhako lɛ akɛ eeeye maŋtsɛ. Mɛɛ be nɛkɛ be nɛɛ baashɛ? Yesu kaselɔi lɛ miitao amɛle. Wɔbaakane enɛ he sane yɛ nɔ ni nyiɛ sɛɛ lɛ mli.\nEhã gbalɛ ko ni agba nɔ ni fa fe afii ohai enumɔ lɛ ba mli.\nKɛmaje Mɔ Ko Kɛmaje Mɔ Ko Yesu Miiba Akɛ Maŋtsɛ\nmy sane 97